Výrobca automobilových navigácií, spoločnosť Dynavix, prináša medzi množstvo konkurenčných navigačných riešení v Apple App Store navigáciu, ktorá je najmä vďaka svojmu jednoduchému grafickému prostrediu a intuitívnemu ovládaniu určená pre užívateľov trpiacich obavami zo zložitosti navigácií a pomerne malými skúsenosťami s využívaním navigácie vo svojom smartfóne.
Český výrobca navigácií spoločnosť Dynavix prináša na pole navigačných riešení pre iPhone vlastný produkt, ktorý dokáže smelo konkurovať aj zvučnejším menám s cieľom osloviť najmä užívateľov, ktorí majú obavy zo zložitosti navigácií v smartfónoch. Navigácia Dynavix je maximálne prispôsobená ovládaniu iPhone čím značne uľahčuje používanie všetkých poskytovaných možností. Užívateľ sa nemusí učiť novým spôsobom a možnostiam ovládania a ihneď po spustení aplikácie je doma. Okrem jednoduchého rozhrania spríjemnia vaše cestovanie vtipné komentáre českého herca Pavla Lišky a Ilony Svobodovej, ktoré už niektorý poznáme z automobilových navigácií Dynavix. Vtipné hlášky vám okamžite po spustení navigácie zlepšia náladu.
Podobne ako v prípade navigácie TomTom IQ Routes nájdeme aj v Dynavix pre iPhone funkciu inteligentného vypočítavania trasy "chytrá trasa", ktorá optimalizuje vypočítavanú trasu vzhľadom na prechodnosť ciest z ohľadom na dennú dobu alebo deň v týždni. Vzhľadom na to, že sa jedná o navigáciu od českej spoločnosti, je pochopiteľným krokom zvýšenie pokrytia popisných čísiel adries v Českej republike. Štandardná databáza od dodávateľa máp spoločnosti TeleAtlas obsahuje len 450 tisíc popisných čísiel, pričom Dynavix túto databázu rozšíril na neskutočných 2,3 milióna. Bohužiaľ o tom, či sa podobným spôsobom spoločnosť chystá vylepšiť pokrytie popisných čísiel aj na Slovensku, Dynavix mlčí. Minimálne sa však môžete u našich českých bratov spoľahnúť, že sa vďaka Dynavixu nestratíte ani v malých mestečkách. Podľa predsedu predstavenstva spoločnosti Dynavix, Tomáša Tvrzského, by ich navigácia mala zvučnejším menám konkurovať najmä vďaka rýchlejšiemu prepočítavaniu dlhších trás a širokým možnostiam osobných nastavení navigácie, zahŕňajúcim témy aplikácie, nastavenie zobrazovaných údajov alebo typu zobrazovaného auta.
Samozrejme chýbať nesmú ani pokročilé funkcie ako asistent jazdných pruhov, zvukové varovanie prekročenia rýchlosti, 2D/3D zobrazenie spolu s 3D zobrazením dôležitých budov, automatický denný alebo nočný režim, či možnosť naplánovania alternatívnej trasy v prípade dopravných obmedzení. Veľmi zaujímavo pôsobí integrovaná databáza rizikových miest, vďaka ktorej navigácia automaticky informuje vodiča o rizikových miestach na jeho trase. Vodič tak zvýši svoju pozornosť, čo by malo v konečnom dôsledku obmedziť riziko na stanovených úsekoch ciest. Okamžité vyhľadávanie najbližšieho bodu záujmu podľa určených kategórií zase umožní rýchly panel, pomocou ktorého okrem môžete ovládať aj hudbu z vašej knižnice v iPhone. V súčasnosti disponuje navigácia Dynavix pre iPhone jazykovými mutáciami v češtine, slovenčine, nemčine, angličtine a prekvapivo aj vietnamčine. Podľa spoločnosti by sa mali ďalšie jazykové mutácie objaviť čoskoro. Aplikácia je dostupná App Store a spolu s mapami strednej Európy ju môžete dostať za vynikajúcu uvádzaciu cenu 39,99 €. Postupne by sa mali v App Store objaviť aj mapy pre západnú Európu a ďalšie mapové zoskupenia s možnosťou zakúpenia aplikácie iba s mapami jednej vybranej krajiny.